மொஹம்மட் தங்களின் மனம்திறந்த உளக் கருத்துக்களைத் தெரிவித்தமைக்கு என் பாராட்டுக்களைத் தெரிவித்துக் கொள்கின்றேன். அதேநேரம், தமிழ் விக்கி தொடர்பாக சில விளக்கங்களையும் தர வேண்டிய நிலைக்கு நான் தள்ளப்பட்டுள்ளேன். குறிப்பாக நீங்கள் குறிப்பிட்ட கட்டுரைகள் என்னால் ஆரம்பிக்கப்பட்டவை என்றடிப்படையில் இது எனக்குக் கடமையாகின்றது.  
அண்மையில் தமிழ் விக்கிப்பீடியாவின் ஆரம்ப கர்த்தாவும், இதுவரை 3,000 க்கும் மேற்பட்ட கட்டுரைகளை ஆரம்பித்தவருமான மயூரநாதன் அவர்கள் விக்கியில் யாதோ ஒரு பக்கத்தில் தமிழ் விக்கிப்பீடியாவின் கட்டுரைகளின் எண்ணிக்கை 30,000 அடையுமிடத்து தமிழ்விக்கியின் வளர்ச்சிக்காக சில தன்னியக்க வசதிகளை பெற்றுக்கொள்ள முடியும் எனக் குறிப்பிட்டதாக ஞாபகம். எனவே, தமிழ்விக்கியின் வளர்ச்சி எனும்போது எண்ணிக்கையையும் நாங்கள் கருத்திற் கொள்ள வேண்டியுள்ளது.  
தங்கள் கருத்தில் பின்வருமாறு ஒரு வாசகத்தை சேர்த்திருந்தீர்கள். *“வார்ப்புருவை இட்டுவிட்டு நான்கு நான்கு வரியில் கட்டுரைகள் தொடங்கிமட்டுமே வைக்கப்பட்டுள்ளது. அவற்றை கட்டுரையாக கட்டுரைகளாக கொள்ள முடியாது. இதை பெரிதாக எடுத்துக்கொள்ளக்கூடாது.”*  
இது ஒரு ஆழமான கருத்து. விக்கி என்று கூறும்போது ஒரு கூட்டு முயற்சியால் கட்டியெழுப்பப்படும் கலைக்களஞ்சியம். விக்கியின் வளர்ச்சி கூட்டுப் பங்களிப்பிலே முழுமையாகத் தங்கியுள்ளது. இதனை ஆங்கில, டச்சு விக்கிகளிலும் பெரும்பாலான விக்கிகளிலும் நீங்கள் காணலாம். ஆனால், தமிழ்விக்கியில் கூட்டுப் பங்களிப்பு என்பது ஒப்பீட்டளவில் குறைவாகவே உள்ளது. தமிழ்விக்கி ஆரம்பிக்கப்பட்டு, ஏழாண்டுகளாயினும் 30 ஆயிரம் என்ற இலக்கை தற்போது தான் அடைந்துள்ளோம். நீங்கள் குறிப்பிடுவதை பார்த்தால் இது போன்ற எண்ணிக்கையை அடைய நாங்கள் பல காலம் காத்திருக்க வேண்டியிருக்கும். மேலும், நீங்கள் குறிப்பிட்ட வார்ப்புரு விக்கிக்குரியது. அந்தக் கட்டுரையில் வார்ப்புருவைச் சேர்க்கும்போது குறிப்பிட்டவர் பற்றி பல தகவல்கள் வார்ப்புருவில் இடம்பெற்றுவிடுகின்றது. நான்கு வரியில் கட்டுரைகள் என்று குறிப்பிடும்போது வார்ப்புருவில் வெளியிடப்படும் கருத்தினையும் நீங்கள் கவனத்திற் கொள்ள வேண்டும். மயூரநாதன் அவர்கள் குறிப்பிட்ட ஒரு விடயத்தை இவ்விடத்தில் கோடிட்டுக் காட்டுவது ஏற்புடையதாக இருக்கும். “நான்கு வரிகள் கட்டுரையே அல்ல என்கிறீர்கள். அது உங்கள் பார்வை. இன்னொருவர் அதை மேலும் வளர்த்தெடுப்பதற்கான வாய்ப்பாகப் பார்க்கக்கூடும். அவர் அதற்கு இன்னும் நான்கு வரிகளைச் சேர்க்க முயல்வார். எதையுமே நல்லநோக்கோடு (positive) பார்ப்பது பார்ப்பவருக்கும் நல்லது. மற்றவர்களுக்கும் நல்லது.”  
இவ்விடத்தில் நான் அண்மையில் ஆரம்பித்துவரும் துடுப்பாட்ட வீரர்கள் பற்றிய கட்டுரைகளை மட்டும் வைத்து தீர்மானத்திற்கு வருவது தவறு. எனது கட்டுரைகள் பட்டிலை பார்வையிட்டு அதிலுள்ள கட்டுரைகளை திறந்து பாருங்கள். அப்போது தங்களுக்குப் புரியும். இதுவரை என்னால் ஆரம்பிக்கப்பட்ட பல கட்டுரைகள் முதற் பக்கத்தில் இடம்பெற்றதை நீங்கள் அறிந்திருக்க மாட்டீர்கள் என கருதுகின்றேன்.  
அண்மைக் காலங்களாக துடுப்பாட்ட வீரர்கள் பற்றி அதிக கட்டுரைகள் நான் எழதுவதற்கான காரணத்தையும் இவ்விடத்தில் குறிப்பிட்டே ஆக வேண்டும்.  
- **பிரதான காரணம்**  
மயூரநாதன் உட்பட சிரேஸ்ட விக்கிப்பீடியர்கள் சிலர் தமிழ் விக்கிப்பீடியாவைக் கட்டியெழுப்ப தெரிவித்துள்ள கருத்துக்களை நோக்குமிடத்து தமிழ் விக்கிப்பீடியாவின் கட்டுரைகளின் எண்ணிக்கை அதிகரிக்கப்பட வேண்டும் என்பதை பல இடங்களில் அழுத்தம் கொடுத்து வந்துள்ளனர். உதாரணத்திற்காக வேண்டி ஓரிரு கருத்துக்களை இவ்விடத்தில் கோடிட்டுக் காட்ட விரும்புகின்றேன்.
- *தமிழ் விக்கியில் கட்டுரை எண்ணிக்கை 28,000 ஐ நெருங்கிவிட்டது. இன்று இந்த எண்ணிக்கையைத் தாண்டிவிடுவோம். இதே உற்சாகத்தைத் தக்கவைத்துக் கொண்டால் மிக விரைவிலேயே 30,000 ஐயும் தாண்டிவிடலாம். பயனர்கள் அனைவருக்கும் வாழ்த்துக்கள். **மயூரநாதன் 04:42, 12 பெப்ரவரி 2011 (UTC)**  
- நம் விக்கிப்பீடியாவை வளர்த்து முதலில் 50,000 கட்டுரைகளையும் அதன் பின் 100,000 கட்டுரைகளையும் என்று விடாது உயர்த்துவோம்.--**செல்வா 15:53, 2 பெப்ரவரி 2011 (UTC)**  
- தமிழ் விக்கிப்பீடியாவின் தரம் பல்வேறு அம்சங்களிலும் ஒரு சம நிலையிலேயே இருக்கிறது. இந்த நிலையைத் தக்க வைத்துக்கொண்டு மேலும் முன்னேற வேண்டும். பயனுள்ள தலைப்புக்களில் ஆழமான நல்ல கட்டுரைகளை உருவாக்க வேண்டியது அவசியம். கட்டுரைகளின் எண்ணிக்கையையும் கூட்டுவதற்கான நடவடிக்கைகள் தேவை. நீண்ட காலமாகக் கட்டுரை எண்ணிக்கை அடிப்படையில் தமிழ் விக்கிப்பீடியா 67, 68 ஆம் இடங்களிலேயே இருக்கிறது. கடந்த ஆண்டின் பிற்பகுதியில் கட்டுரை எண்ணிக்கை ஒப்பீட்டளவில் வேகமாக அதிகரித்தது. இந்த ஆண்டிலும் இவ்வேகம் குறையாமல் பேணிக்கொள்ள வேண்டும். **மயூரநாதன் 18:53, 2 பெப்ரவரி 2011 (UTC)**  
இந்த அடிப்படையில் இவர்களின் கருத்துக்களுக்கமைய கட்டுரைகளின் எண்ணிக்கையை அதிகரிப்பது குறித்து நாம் ஒவ்வொருவரும் கவனத்தில் எடுத்தல் வேண்டும்.  
- **இரண்டாவது காரணம்**  
என் தனிப்பட்ட ஒரு விடயம். அதையும் இவ்விடத்தில் சற்று தெளிவுபடுத்துதல் அவசியமாகும். குறிப்பாக சுமார் 2 மாதங்களுக்கு முன்பு என் காலில் மேற்கொள்ளப்பட்ட ஒரு சத்திரசிகிச்சை காரணமாக எழுந்து நடமாட முடியாத நிலையிலும், படுக்கை ஓய்வுபெற வேண்டிய நிலையிலும் இருந்தேன். இதனால் சிறப்புக் கட்டுரைகளை ஆரம்பித்து அவை பற்றி ஆய்வு செய்துகொள்ள என்னால் முடியாதிருந்தது. இந்நிலையிலும் யாதாவதொரு முறையில் விக்கியில் என் பங்களிப்பை தொடர வேண்டும் என கருதினேன். அச்சந்தர்ப்பத்தில் எனக்கு இலகுவாகக் காணப்பட்டது துடுப்பாட்ட வீரர்கள் பற்றிய தற்போது எழுதிவரும் இத்தொடரே. எனவே என் அலுவலகத்தில் பணிபுரியும் டைப்பிஸ்ட்கள் துணையுடன், என் வழிகாட்டல்களையுடன் இக்கட்டுரைகளை தயார் செய்து படுக்கையிலிருந்த படியே மடிக்கணினி மூலமாக விக்கிப்பீடியாவிற்கு தரவேற்றம் செய்தேன். நிச்சயமாக இத்தொடரை நான் ஆரம்பித்திராவிடின் என்னால் வேறு எந்தக் கட்டுரையையும் எழுதியிருக்க முடியாதிருந்திருக்கும். ஒரு முறைக்கு என் காலில் மேற்கொள்ளப்பட்ட சத்திரசிகிச்சை காரணமாகத்தான் மேலே குறிப்பிட்ட 575 கட்டுரைகள் மட்டில் என்னால் பதிவேற்றம் செய்ய முடிந்தது. விக்கியை வளர்க்க வேண்டும் என்ற நோக்கம் இல்லாவிடின் நிச்சயமாக இந்தக் கட்டுரைகள் விக்கியில் வந்திருக்க மாட்டாது.  
ஆரம்பத்தில் இலங்கை வீரர்களை பின்பு பாக்கிஸ்தான் வீரர்களையும் தற்போது இந்திய வீரர்களையும் எழுதியுள்ளேன். **இந்திய வீரர்களுடன் இதனை நிறுத்திக் கொள்ள நான் எண்ணியிருந்தாலும்கூட இனி தங்கள் கருத்தினைக் கருத்திற்கொண்ட பின் இதை நிறுத்த மாட்டேன்.** இன்சாஅல்லாஹ் தொடர்ந்து டெஸ்ட் அந்தஸ்து பெற்ற நாடுகளிலுள்ள சகல துடுப்பாட்ட வீரர்களையும் நான் எழுதிமுடிப்பேன். அதேநேரம், **விக்கிப்பீடியாவில் அதிகாரம்பெற்ற நிர்வாகிகள் அல்லது அதிகாரிகள் கேட்டுக்கொண்டால் மாத்திரம் அதனை உடன் நிறுத்திக் கொள்வேன்.**  
**தமிழ் இஸ்லாமிய இதழ்கள் பற்றியும் ஒரு சிறு கருத்து**  
இலங்கை, இந்திய, மலேசிய, சிங்கப்பூர் இஸ்லாமியத் தமிழ் இதழ்கள் பற்றி சுமார் ஏழாண்டுகளாக நான் ஆய்வு நடத்தி வருகின்றேன். இதுவரை 2000 க்கும் மேற்பட்ட ஆதாரபூர்வமான தகவல்களும், 800 க்கும் மேற்பட்ட முகப்பட்டை புகைப்படப் பிரதிகளும் 400 க்கும் மேற்பட்ட முழுமையான சஞ்சிகைகளும் உள்ளன. இது விடயமாக எதிர்வரும் மே மாதத்தில்கூட நான் மலேசியா செல்ல திட்டமிட்டுள்ளேன். இந்த ஆய்வு முழுமை நிலை அடையாததினால் இவற்றை நூலுருப்படுத்திக் கொள்ள முடியாமல் உள்ளேன். என்னால் திரட்டப்பட்ட சில தகவல்களை விக்கி 'வெளி'யில் விடும்போது அவற்றின் பதிப்புரிமை தன்மையை நான் இழந்துவிடுகின்றேன். இவை ஒரு விரிவான நூலாக வெளிவரும்போது அவற்றின் பெருமானம் குறைந்துவிடும். இதனைக் கருத்திற் கொண்டே தற்போது குறித்த இதழ் தொடர்பான அடிப்படை விடயங்களை சேர்த்துவருகின்றேன். என் புத்தகப் பணி முடிந்த பின்பு நிச்சயமாக மீளவும் இப்பக்கங்களில் கைவைத்து விரிவாக்கலையும், படிமங்களையும் நான் மேற்கொள்வேன். எனவே இங்கும் ஒரு விடயத்தைக் கருத்திற் கொள்ள வேண்டும். இதழ்கள் பற்றிய இக்கட்டுரைகளும் சிறிய கட்டுரைகளாகக் காணப்பட்ட போதிலும்கூட, விக்கியில் கூட்டுப் பொறுப்பு பேணப்படுமாயின் என்னால் அவை சீரமைக்கப்பட முன்பு விக்கிப் பயனர்கள் அவற்றை விரிவுபடுத்துவார்கள். கலிபோனியாவைச் சேர்ந்த பேராசிரியர் லிங்கன்காம் குறிப்பிட்டதொரு விடயம் என் ஞாபகத்திற்கு வருகின்றது. **“ஒரு கட்டுரையை ஆரம்பிப்பது கடினம். ஆரம்பித்த பின் அதைப் பூரணப்படுத்துவது மிகவும் எளிது.”** விக்கி கலைக்களஞ்சியத்திற்கும் இது பொருந்தும்.  
இறுதியாக ஒரு வார்த்தை. ஒரு புதிய பயனர் என்றடிப்படையில் நீங்கள் விமர்சனங்களுடன் மாத்திரம் தங்களை மட்டுப்படுத்திக் கொள்கின்றீர்கள். எழுத்திலும் உங்கள் ஆர்வத்தை வெளிப்படுத்த வேண்டும். அப்போதுதான் உங்கள் விமர்சனங்களுக்கும் ஒரு வலிமை இருக்கும்.  
அன்புடன்--P.M.Puniyameen 06:33, 9 ஏப்ரல் 2011 (UTC)
:மிகச் சிறந்த பதில். உங்கள் பணி தொடரட்டும்.--Kanags <sup>\உரையாடுக</sup> 07:13, 9 ஏப்ரல் 2011 (UTC)